Studenti-inovatori popunjavaju potražnju na tržištu i rješavaju društvene probleme
Sveučilišni inovatori i izumitelji društveno su svjesni stručnjaci koji spajaju tehnološke inovacije i svoj dar za poslovnost
Na nedavno održanom natjecanju studenata-inovatora u San Francisku, studenti sa sveučilišta diljem SAD-a predstavili su svoje izume koje namjeravaju plasirati na tržištima gdje za njih postoji potreba: od pojednostavljenog filtera za vodu namijenjenog krajevima gdje je nema dovoljno, do prijenosnih ventilatora za bolnice zemalja u razvoju Na nedavno održanom natjecanju studenata-inovatora u San Francisku, nadmetale su se ekipe s 15 američkih koledža. Sponzoriran od strane Nacionalog udruženja sveučilišnih inovatora i izumitelja, ovaj događaj usredotočen je na nove ideje koje istovremeno popunjavaju potražnju na tržištu i pristupaju rješenju nekih društvenih problema. Natjecanje studenata-inovatora ove je godine održano u Muzeju znanosti u San Francisku. Ekipe američkih sveučilišta izložile su svoje izume, koje planiraju promovirati putem tvrtki koje su isto tako sami stvorili. Tim s Politehničkog instituta Rensselaer iz države New York izradio je prijenosnu spravu za pročišćavanje vode. Nadaju se da će je moći prodavati svuda u svijetu za samo jedan dolar. Dave Perry iz tog tima kaže da bi ovaj filter mogao pomoći milijardi ljudi u svijetu kojima nije dostupna pitka voda: "Ti ljudi pune svoje prazne boce onečišćenom vodom punom mikroorganizama koji uzrokuju dizenteriju. U ovom bi slučaju tu prljavu vodu samo začepili filterom koji se nalazi u čepu, pa bi im stiskanjem boce izlazila čista voda koju odmah mogu piti." Ekipa sa Sveučilišta Colorado State razvila je proizvode namijenjene ženama u ruralnim sredinama zemalja u razvoju: osim još jednog sustava za pročišćavanje vode, tu je porodiljska oprema za primalje u bolnicama. Jedan student na doktoratu sa Sveučilišta Brown izumio je sustav za odlaganje kompaktnih fluorsecentnih svjetiljki koje sadrže opasnu živu. A budući inženjeri sa Sveučilišta Northwestern napravili su proizvod namijenjen za nedonoščad koja se mora držati uz majku – metoda zvana ‘majčinska njega na klokanski način.’ To je popularna alternativa inkubatorima u nerazvijenim zemljama, no ona predstavlja rizik od apneje, odnosno prestanka disanja za vrijeme spavanja. Uređaj kojeg su razvili ovi studenti nadgleda disanje djeteta i aktivira alarm ukoliko dođe do problema. Jedna od studentica iz tog tima, Yale Sun, pomaže u promidžbi ove naprave i već je bila uključena u klinička ispitivanja u Južnoj Africi: "Sve je to vrlo uzbudljivo, ali i izazov. Imam priliku osobno razgovarati s majkama uključenima u klinička ispitivanja, upoznati ih i dobiti njihovu povratnu informaciju – to je stvarno uzbudljivo." Još jedan od izuma je i prijenosni ventilator koji bi se mogao koristiti u slučaju pandemija, ali i nestašica u zemljama u razvoju, kaže liječnik Matt Callaghan sa Sveučilišta Stanford i pojašnjava: "U Indiji, Kini ili Africi, potreba nije nešto što će se možda dogoditi, već je to svakodnevni problem: primjerice, na tisuće ljudi tjedno umire samo zato što u operacijskoj dvorani nema ventilatora jer su preskupi." Ovaj tim sa Stanforda nada se da će svoj model moći prodavati za 300 dolara, što je samo djelić cijene većih bolničkih ventilatora. A ekipa Sveučilišta Brown izumila je kolica za prijevoz vode za afričko tržište. Njihova tvrtka već prodaje štednjake na solarni pogon, napravljene od recikliranih plastičnih vrećica u Istočnoj Africi, a ova kolica – čiji su kotači napravljeni od recikliranih guma - namjeravaju prodavati za manje od 10 dolara po komadu. Ona bi malim afričkim farmerima omogućila dopremu vode na njihovu zemlju i tako im produljila plodnu sezonu, te priskrbiti obiteljima dodatni prihod. Sve natjecateljske ekipe dobile su određenu svotu novca od Nacionalnog udruženja sveučilišnih inovatora i izumitelja. Humera Fasihuddin zadužena je za savjetovanje studenata kako da nađu investitore, dobiju vladina odobrenja za svoje izume i promiču ih na tržištima gdje bi oni mogli biti potrebni: "Ovi su studenti shvatili da mogu riješiti neke društvene probleme, a istovremeno i zaraditi. A uz zaradu mogu postati samo-održive tvrtke koje će nanovo investirati svoje prihode za neko dobro." Humera Fasihuddin kaže da su ovi ambiciozni studenti pravi primjer društveno svjesnih stručnjaka koji spajaju tehnološke inovacije i svoj dar za poslovnost.